N1 gesluit ná trompop botsingDit het langer as sewe uur geduur om die wrakke van mekaar te skei. Foto: Verskaf Die N1 tussen Touwsrivier en Laingsburg in die Wes-Kaap is weer gesluit ná ŉ trompop botsing tussen twee vragmotors nadat ŉ stop-ry-stelsel ŉ ruk lank vanoggend in werking was. Die ongeluk het omstreeks 01:00 op die nasionale pad gebeur. Insittendes van albei voertuie was ure later steeds in die wrakke vasgekeer, sê Kenny Africa, Wes-Kaapse verkeershoof. ŉ Hyskraan het omstreeks 06:30 uit Kaapstad, sowat 200 km van die ongelukstoneel af, opgedaag om die vragmotors op te lig sodat die vasgekeerdes uit die wrakke bevry kon word. Africa sê ŉ stop-ry-stelsel was ŉ tyd lank in werking terwyl beamptes verkeer langs die pad verby die ongelukstoneel begelei het, maar dis weer gesluit terwyl die hyskraan gebruik is om die twee voertuie uit mekaar te kry. Africa het 08:40 Dinsdagoggend gesê die bestuurder van een van die vragmotors is eindelik uit die wrak gekry en in ’n ernstige toestand na ’n hospitaal gebring. Sy passasier is in die ongeluk dood. “Die N1 is steeds toe in albei rigtings,” het Africa gesê.